Ďakujem za slovo. Chcem povedať, že  opakovane rezonuje zdravotníctvo. Mnohokrát sú napádané  zdravotné poisťovne, ale aj samotní poskytovatelia, ako keby nevedeli  s pridelenými finančnými prostriedkami  hospodáriť. Treba otvorene povedať, že zdravotníctvo desiatky rokov bolo podfinancované a nikdy nedostalo toľko peňazí, aby pokryli zákonom určený rozsah zdravotnej starostlivosti.  Rozsah zdravotnej starostlivosti, ktorý určuje zákon, zďaleka nekryjú financie, ktoré sa do zdravotníctva dostávajú. Len na porovnanie napríklad s Českou republikou dostáva Slovensko pri prepočte na počet obyvateľov asi o 40 miliárd korún menej ako Česká republika.  Keď to porovnáme s krajinami Európskej únie, ktorej sme  súčasťou, naše zdravotníctvo dostáva asi o dve tretiny menej finančných zdrojov.  Preto by nám všetkým malo záležať na tom, aby aj to málo peňazí, ktoré sa do zdravotníckeho systému dostáva, aby sa čo najlepšie a najefektívnejšie využilo.   Podľa môjho názoru sa to nedá urobiť iným spôsobom len tak, že každý z tých zainteresovaných, to znamená pacient, poskytovateľ, ale aj zdravotná poisťovňa budú zainteresovaní tým spôsobom, že čím lepšie budú hospodáriť, tým, samozrejme, budú aj lepšie ohodnotení. Ak by bolo pre nás jediným meradlom, že nech hospodári, kto chce a ako chce, ale podstatné pre nás je to, že nebude mať na účte ani korunu, by zrejme asi nebolo správne. A iný spôsob ako motiváciu každého zainteresovaného v tejto zložke poskytovania zdravotnej starostlivosti si neviem predstaviť. Ďakujem.
Kritika podfinancovania zdravotníctva. Referencia na krajiny EÚ  Skôr pozitívny tón, navrhuje riešenie. Pozitívny referencia na EÚ